กระทรวงพาณิชย์ ตั้งเป้าหมายการส่งออกข้าวไทยในปี 2562 อยู่ที่ 10 ล้านตัน มูลค่า 180,000 ล้านบาท
รายงานพิเศษสายเศรษฐกิจกระทรวงพาณิชย์ ตั้งเป้าหมายการส่งออกข้าวไทยในปี 2562 อยู่ที่ 10 ล้านตัน มูลค่า 180,000 ล้านบาทข้าวมีความสำคัญต่อประเทศไทยในหลายมิติ ทั้งด้านเศรษฐกิจ สังคม วัฒนธรรม สิ่งแวดล้อม รวมทั้งความมั่นคงทางอาหาร เป็นพืชเศรษฐกิจหลักและเป็นสินค้าส่งออกสำคัญของไทย ในแต่ละปีไทยส่งออกข้าวไปยังตลาดทั่วโลกเฉลี่ยปีละ 10 ล้านตัน สร้างรายได้ให้แก่ประเทศกว่า 150,000 ล้านบาทต่อปี ทำให้ไทยครองตำแหน่งผู้ส่งออกข้าวรายสำคัญอันดับต้นๆ ของโลกมาได้อย่างต่อเนื่อง ปัจจุบันผู้บริโภคข้าวทั่วโลกมีวิถีชีวิตและพฤติกรรมการบริโภคที่เปลี่ยนแปลงไป ไทยจึงจำเป็นอย่างยิ่งที่ต้องปรับและพัฒนากระบวนการผลิตข้าวให้สามารถตอบสนองความต้องการของผู้บริโภคกลุ่มต่างๆ ได้มากยิ่งขึ้น เพื่อส่งเสริมให้ไทยเป็นแหล่งอาหารที่สำคัญของโลกได้อย่างยั่งยืนในอนาคต ซึ่งจะเกิดประโยชน์ต่อประชาชนคนไทย รวมถึงในระดับประชาคมโลก ด้านนายบุณยฤทธิ์ กัลยาณมิตร ปลัดกระทรวงพาณิชย์ เปิดเผยว่า ปีนี้กระทรวงยังคงเป้าหมายการส่งออกข้าวไว้ที่ 10 ล้านตัน โดยมูลค่าการส่งออกคาดการณ์ว่าจะใกล้เคียงกับปีที่ผ่านมาที่ 180,000 ล้านบาท เพราะมีข้าวหลายชนิดที่มีการปรับราคาสูงขึ้น ซึ่งเหตุที่คงเป้าหมายไว้เนื่องจากมองว่าสงครามการค้าระหว่างสหรัฐฯและจีนไม่ส่งผลกระทบต่อความต้องการบริโภคข้าวและภาวะเอลนีโญที่ส่งผลกระทบต่อผลผลิตหลายประเทศ ซึ่งจะทำให้แนวโน้มราคาข้าวไทยสูงขึ้นและจากการที่ได้พูดคุยกับเกษตรกรส่วนใหญ่พบว่าปีนี้ ข้าวไทยมีราคาที่ดี เกษตรกรต่างพึงพอใจกับราคาข้าว รวมทั้งที่ผ่านมาทุกรัฐบาลได้ให้ความสำคัญเรื่องข้าว เนื่องจากเป็นสินค้าเกษตรหลักของประเทศและไทยมีพี่น้องเกษตรกรที่เกี่ยวข้องกับเรื่องข้าวอยู่ประมาณ 4 ล้านครัวเรือน ซึ่งมีจำนวนมากพอสมควร จึงเป็นเรื่องที่ทุกรัฐบาลให้ความสำคัญมาโดยตลอด ขณะเดียวกันในช่วงครึ่งหลังของปีนี้กระทรวงพาณิชย์ โดยกรมการค้าต่างประเทศ มีแผนที่จะดำเนินการกระตุ้นการจำหน่ายข้าว โดยจัดคณะผู้แทนทางการค้าทั้งภาครัฐและภาคเอกชน ดำเนินการเจรจาการค้ากับประเทศพันธมิตรที่เป็นคู่ค้าสำคัญ เพื่อให้เกิดการขยายตลาดออกไปเพิ่มมากขึ้น ตลอดจนสนับสนุนภาคเอกชนให้ออกหาตลาดเอง โดยเฉพาะตลาดใหม่ๆ ในหลายประเทศ จึงมั่นใจได้ว่าปีนี้การส่งออกข้าวไทยจะสามารถส่งออกได้ตามเป้าหมายที่ 10 ล้านตันได้อย่างแน่นอน